
Neeminesciană
Nu mai sunt parcurile ce-au fost...
altădată curgeau cântece, rânduri din pietre,

azi doar sunet înfundat şi jinduri abjecte.

Totul s-a transformat în numere cu soţ:

apa, plopii, oamenii,

iar seara pe deal nu se-aud decât câinii.

Acum parcurile sunt ale căutătorilor

de fluturi şi zâmbete,

ale decibelilor răspândiţi printre

bătrânii ce ne unesc cu cerul - 
alte blasfemii ale corpurilor reci.

Nu, nu mai sunt parcurile ce-au fost...

doar fantome mai deplâng pe-alei,

doar păsările mai scutură florile de tei,

iar felinarele nu sunt decât nişte licurici mai mici.

Toate sunt sortite nimicului

şi degradabilului timp.

